Sedrenik

Sedrenik je naselje i mjesna zajednica u općini Stari Grad u Sarajevu.

 Položaj 
Naselje je smješteno u sjeveroistočnom dijelu grada Sarajeva. Tokom rata u BiH i opsade Sarajeva nalazilo se na prvim linijama borbenih dejstava. Sjeverno od Sedrenika se proteže pojas zelenila, uglavnom četinarske šume, te neka od sarajevskih izletišta: Barice, Čavljak, Bukovik.

 Historija 
Sedrenik se u pisanim izvorima prvi put spominje 1682. Za vrijeme turske uprave bio je gotovo nenaseljen.Bilten Općine Stari grad br. 5 (mart 2010). str. 18. U periodu Osmanske vladavine dio zemlje ovog naselja je bio uvakufljen, a drugi dio je pripadao poznatim sarajevskim zanatskim porodicama. Intenzivno se naseljava u periodu poslije Drugog svjetskog rata.

 Infrastruktura 
Putem više saobraćajnica Sedrenik je povezan sa centrom Sarajeva kao i okolnim naseljima. Od centra i nazad vozi više minibuskih linija sa polazištima "Baščaršija" i "Park (Predsjedništvo)". Od društveno uslužnih objekata na Sedreniku su izgrađene: ambulanta, apoteka, džamija, te osnovna škola "Mula Mustafa Bašeskija".

 Znamenitosti 
Na području ove mjesne zajednice nalazi se nekoliko znamenitih historijskih građevina, kao i infrastrukturnih cjelina: Mala kula (u okviru Spomen parka Grdonj), Velika kula - Austrougarska utvrda na Pašinom brdu s početka XX vijeka, Vrelo Sedrenik sa kućom za vodovodžiju (izgrađeno prema projektu Jaroslava Černija), Nuhanovo vrelo (Parla česma), Panjina kula, kao i dvije česme-vidikovci (Sedrenik i Zmajevac), Špicasta stijena sa ostacima snajperskih gnijezda, Park šuma sa rasadnikom i izletištem Kamenjara, mala šuma (arboretrum) na Pašinom brdu - spomenik vrtne arhitekture i najmanje sarajevsko groblje sa grobovima dva austrougarska vojnika poginula 1878. godine .

 Stanovništvo 
Po službenom popisu stanovništva iz 1991. mjesna zajednica Sedrenik je imala 3.281 stanovnika. Nakon popisa iz 2013, taj broj je iznosio 5.945 stanovnika.

 Nacionalni sastav 
 Popis 1991.
ukupno: 3.281
 Bošnjaci - 2.927 (89,21%)
 Srbi - 234 (7,13%)
 Hrvati - 13 (0,40%)
 Jugoslaveni - 70 (2,13%)
 ostali, neopredijeljeni i nepoznato - 37 (1,13%)

 Popis 2013.
ukupno: 2.945
 Bošnjaci - 2.748
 Srbi - 12
 Hrvati - 17
 ostali, neopredijeljeni i ne izjašnjava se - 168 "Podaci Federalnog zavoda za statistiku o broju stanovnika po mjesnim zajednicama"

 Note i reference 

Kategorija:Naselja u Sarajevu
Kategorija:Naselja u Bosni i Hercegovini